ΓΡΑΠΤΗ ΕΡΩΤΗΣΗ E-1206/97 υποβολή: Amedeo Amadeo (NI) προς την Επιτροπή (7 Απριλίου 1997)

Θέμα: Περιβάλλον και διοξείδιο του άνθρακα

Για την επίτευξη του στόχου που έχει τάξει, της σταθεροποίησης έως το 2000 των εκπομπών διοξειδίου του άνθρακα στο επίπεδο του 1990, η Ευρωπαϊκή Ένωση οφείλει να γνωρίζει με ακρίβεια το επίπεδο στο οποίο ανήλθαν οι εκπομπές αυτές κατά το έτος αναφοράς.Όμως τα διαθέσιμα στοιχεία ποικίλλουν ανάλογα με την πηγή προέλευσής τους:2.751.000.000 τόνοι κατά την Eurostat (32η έκδοση, 1995), 3.052.000.000 τόνοι κατά την Ευρωπαϊκή Υπηρεσία Περιβάλλοντος (Corineair, 1990), 3.536.000.000 τόνοι για τα 15 κράτη μέλη (εκτίμηση Corineair του ίδιου έτους), 3.329.000.000 τόνοι κατά τη διεθνή ομάδα για τις κλιματικές μεταβολές (IPCC).

Σε ποιά μεγέθη προτίθεται να αναφερθεί επισήμως η Επιτροπή και για ποιό λόγο διαφέρουν τα δεδομένα;

Απάντηση της κ. Bjerregaard εξ ονόματος της Επιτροπής (20 Μαΐου 1997)

Η επίσημη εκτίμηση για τις εκπομπές διοξειδίου του άνθρακος στην Κοινότητα είναι 3.286.000 χιλιάδες τόνοι εκ των οποίων 3.134.740 χιλιάδες τόνοι από ανάλωση καυσίμου, όπως αναφέρεται στην ανακοίνωση της Επιτροπής προς τη σύμβαση πλαίσιο των Ηνωμένων Εθνών για την κλιματική μεταβολή (FCCC) τον Ιούνιο του 1996 ((COM(96) 217 τελικό )).

Προκειμένουνα διαπιστωθεί εάν η Κοινότητα έχει σταθεροποιήσει τις εκπομπές της έως το έτος 2000, το τρέχον επίπεδο εκπομπών κατά το 1990 είναι λιγότερο σημαντικό από τη μέτρηση των καταγραφόμενων τάσεων. Προκειμένου να υπολογιστούν οι τάσεις είναι καθοριστικής σημασίας να χρησιμοποιείται ίδια μέθοδος υπολογισμού για όλα τα έτη, και η μέθοδος αυτή να έχει εγκριθεί. Η διακυβερνητική επιτροπή για την κλιματική μεταβολή (ΙΡCC) έχει καθορίσει κατευθυντήριες γραμμές ώστε να διευκολυνθούν οι χώρες κατά τον υπολογισμό των εκπομπών του διοξειδίου του άνθρακος. Αυτό είναι απλούστερο για τις εκπομπές από την ανάλωση ορυκτών καυσίμων. Οι εκπομπές σχετίζονται άμεσα με την περιεκτικότητα των καυσίμων σε άνθρακα, που με τη σειρά του σχετίζεται με το ενεργειακό περιεχόμενο. Οι εκπομπές διοξειδίου του άνθρακος από ανάλωση καυσίμων υπολογίζονται πολλαπλασιάζοντας τα δεδομένα που αφορούν την κατανάλωση καυσίμων με τους παράγοντες εκπομπής για έκαστο καύσιμο. Οι κατευθυντήριες γραμμές περιλαμβάνουν δέσμη αρχικών παραγόντων εκπομπής διοξειδίου του άνθρακος αλλά προβλέπεται παράλληλα η δυνατότητα οι επιμέρους χώρες να χρησιμοποιούν δικούς τους παράγοντες εκπομπής, εφόσον κρίνεται ότι κάτι ανάλογο ενδείκνυται για την κατάστασή τους.

Σύμφωνα με την απόφαση του Συμβουλίου 389/93 ((ΕΕ L 167, 9.7.1993 )) τα κράτη μέλη καλούνται να υποβάλουν στην Επιτροπή ετήσιες εκθέσεις απογραφής των εκπομπών διοξειδίου του άνθρακος χρησιμοποιώντας τη μεθοδολογία ΙΡCC. Εάν χρησιμοποιούνται άλλοι παράγοντες εκπομπής εκτός των αρχικών προβλεπομένων από την ΙΡCC, η χρήση των παραγόντων αυτών θα πρέπει να αιτιολογείται. Οι εκθέσεις καταγραφής των εκπομπών που έχουν ληφθεί για το 1990 αξιολογήθηκαν από τον Ευρωπαϊκό Οργανισμό Περιβάλλοντος (ΕΟΠ). Ούτε ο Οργανισμός ούτε η Επιτροπή διαθέτουν πηγές που να τους επιτρέπουν να ελέγχουν έκαστο των αριθμητικών στοιχείων που υποβάλλεται από τα κράτη μέλη. Ωστόσο, η Επιτροπή μπόρεσε να εντοπίσει και να διορθώσει ορισμένα αριθμητικά δεδομένα για περιπτώσεις οι οποίες δεν εφαρμόστηκε ορθά η μεθοδολογία ΙΡCC, όπως για παράδειγμα για τις χώρες που υπέβαλαν θερμοκρασιακώς προσαρμοσθέντα δεδομένα προκειμένου να λάβουν υπόψη τους τον ήπιο χειμώνα 1990. Ως αποτέλεσμα της αξιολόγησης αυτής, ο επίσημος υπολογισμός των εκπομπών διοξειδίου του άνθρακος για το 1990, που αναφέρει η Επιτροπή στην ανακοίνωσή της προς το ΙΡCC (Ιούνιος 1996), διαφέρει ελαφρά από το άθροισμα των επιμέρους αριθμητικών στοιχείων που χωριστά έχουν υποβάλει τα κράτη μέλη στην ΙΡCC.

Τοσύστημα απογραφής εκπομπών Corinair περιέλαβε τις εκπομπές διοξειδίου του άνθρακος για πρώτη φορά το 1990. Δεδομένου ότι το Corinair εξελίσσεται και βελτιώνεται συνεχώς, οι υπολογισμοί για το 1990 τελούν υπό αναθεώρηση προκειμένου να ληφθούν υπόψη οι εν λόγω βελτιώσεις. Λόγω της ως άνω εξέλιξης στη μεθοδολογία, το Corinair δεν αποτελεί ενδεδειγμένο μέσο για καταγραφή τάσεων στον τομέα των εκπομπών του διοξειδίου του άνθρακος. Ωστόσο συνιστά τη μόνη πηγή για τις περισσότερες χώρες σε ό,τι αφορά εκπομπές διοξειδίου του άνθρακος που δεν σχετίζονται με καύση, και οι οποίες θεωρούνται ιδιαίτερα δύσκολο να υπολογιστούν ανερχόμενες περίπου σε 5% του συνόλου των εκπομπών διοξειδίου του άνθρακος. Επίσης η πείρα του Ευρωπαϊκού Οργανισμού Περιβάλλοντος χάρη στο σύστημα Corinair συνιστά σημαντικό παράγοντα αξιολόγησης των απογραφικών προσπαθειών των κρατών μελών. Ωστόσο αποτελεί τη μόνη πηγή συστηματικών και συγκρίσιμων πληροφοριών στα περισσότερα κράτη μέλη για τις εκπομπές διοξειδίου του άνθρακος που δεν σχετίζονται με καύσιμα για άλλα αέρια που συμμετέχουν στο φαινόμενο του θερμοκηπίου καθώς και τις πρόδρομες ενώσεις του όζοντος. Για τα άλλα αέρια που συμμετέχουν στο φαινόμενο του θερμοκηπίου οι εκπομπές που δεν σχετίζονται με καύσιμα είναι πολύ σημαντικότερες.

Οι υπολογισμοί της στατιστικής υπηρεσίας των Ευρωπαϊκών Κοινοτήτων βασίζονται αποκλειστικά και μόνο σε εκπομπές που προέρχονται από την ανάλωση των καυσίμων. Η στατιστική υπηρεσία συλλέγει και δημοσιεύει ενεργειακά δεδομένα από τα κράτη μέλη, χρησιμοποιώντας ευρύτατα αναγνωρισμένη και εναρμονισμένη μεθοδολογία. Ως εκ τούτου είναι λογικό να χρησιμοποιούνται παράγοντες εκπομπής για τα ως άνω ενεργειακά δεδομένα προκειμένου να υπολογιστούν οι εκπομπές διοξειδίου του άνθρακος. Κατά το παρελθόν οι παράγοντες εκπομπής που χρησιμοποίησε η στατιστική υπηρεσία των Ευρωπαϊκών Κοινοτήτων συνιστούσαν μέσο όρο των παραγόντων που χρησιμοποιούσαν τα κράτη μέλη, έχει όμως πλέον συμφωνηθεί ότι η στατιστική υπηρεσία των Ευρωπαϊκών Κοινοτήτων θα επανυπλογίσει ολόκληρες τις χρονοσειρές χρησιμοποιώντας τις τιμές που καθορίζει το ΙΡCC. Κατόπιν τούτου αναμένεται ότι το 1997 η στατιστική υπηρεσία των Ευρωπαϊκών Κοινοτήτων θα δημοσιεύσει αναθεωρημένα δεδομένα για το 1990.

Δεδομένου ότι οι παράγοντες εκπομπής που χρησιμοποιεί η στατιστική υπηρεσία των Ευρωπαϊκών Κοινοτήτων δεν λαμβάνουν υπόψη ενδεχόμενες διακυμάνσεις των παραγόντων της εκπομπής που χρησιμοποιούν τα κράτη μέλη, τα δεδομένα της στατιστικής υπηρεσίας των Ευρωπαϊκών Κοινοτήτων δεν χρησιμοποιούνται ως επίσημοι υπολογισμοί για τις εκπομπές. Ωστόσο δεδομένου ότι η ίδια μεθοδολογία και οι ίδιοι παράγοντες εκπομπής χρησιμοποιούνται από όλα τα κράτη μέλη και για όλα τα έτη, τα δεδομένα της στατιστικής υπηρεσίας των Ευρωπαϊκών Κοινοτήτων θεωρείται ότι αποτελούν αξιόπιστη ένδειξη για τις καταγραφόμενες τάσεις. Στην περίπτωση που οι καταγραφές κάποιου κράτους μέλους διαφέρουν σημαντικότατα από τα δεδομένα της στατιστικής υπηρεσίας των Ευρωπαϊκών Κοινοτήτων, αυτό αποτελεί έναυσμα προκειμένου η Επιτροπή να διερευνήσει περαιτέρω την περίπτωση. Τα δεδομένα της στατιστικής υπηρεσίας των Ευρωπαϊκών Κοινοτήτων παρουσιάζουν το πρόσθετο πλεονέκτημα να διατίθενται ταχύτερα από τα αντίστοιχα των κρατών μελών και είναι εντελώς διαφανή. Οποιοσδήποτε, συμπεριλαμβανομένων των υπολοίπων μερών που έχουν υπογράψει τη FCCC, μπορούν εύκολα να ελέγξουν την αξιοπιστία των υπολογισμών και να επιβεβαιώσουν τις δηλώσεις της Επιτροπής σχετικά με τη σταθεροποίηση των εκπομπών.